
[bookmark: TextBodyBegin]Az Európai Parlament,
–	tekintettel az Alvise Pérez (Luis Pérez Fernandez) mentelmi jogának felfüggesztésére irányuló, Spanyolország legfelsőbb bírósága által az ellene folytatandó büntetőeljárás megindítása céljából 2025. október 31-én eljuttatott és 2025. november 12-én a plenáris ülésen bejelentett kérelemre,
–	tekintettel arra, hogy úgy kell tekinteni, hogy Alvise Pérez lemondott az eljárási szabályzat 9. cikkének (6) bekezdése szerinti meghallgatáshoz való jogáról,
–	tekintettel az Európai Unió kiváltságairól és mentességeiről szóló 7. jegyzőkönyv 8. és 9. cikkére, valamint az Európai Parlament képviselőinek közvetlen és általános választójog alapján történő választásáról szóló, 1976. szeptember 20-i okmány 6. cikkének (2) bekezdésére,
–	tekintettel az Európai Unió Bírósága által 2008. október 21-én, 2010. március 19-én, 2011. szeptember 6-án, 2013. január 17-én és 2019. december 19-én hozott ítéletekre[footnoteRef:1], [1:  	A Bíróság 2008. október 21-i ítélete, Marra kontra De Gregorio és Clemente, C 200/07 és C-201/07, ECLI:EU:C:2008:579; a Törvényszék 2010. március 19-i ítélete, Gollnisch kontra Európai Parlament, T-42/06, ECLI:EU:T:2010:102; a Bíróság 2011. szeptember 6-i ítélete, Patriciello, C-163/10, ECLI: EU:C:2011:543; a Törvényszék 2013. január 17-i ítélete, Gollnisch kontra Parlament, T-346/11 és T-347/11, ECLI:EU:T:2013:23; a Bíróság 2019. december 19-i ítélete, Junqueras Vies, C-502/19, ECLI:EU:C:2019:1115.] 

–	tekintettel a spanyol alkotmány 71. cikkének (1) és (2) bekezdésére,
–	tekintettel eljárási szabályzata 5. cikkének (2) bekezdésére, 6. cikkének (1) bekezdésére és 9. cikkére,
–	tekintettel a Jogi Bizottság jelentésére (A10-0129/2026),
[bookmark: _Hlk222405545]A.	mivel 2025. október 31-i levelében Spanyolország legfelsőbb bírósága kérelmezte Alvise Pérez Spanyolországban megválasztott európai parlamenti képviselő mentelmi jogának felfüggesztését több, 2024-ben elkövetett állítólagos bűncselekménnyel összefüggésben;
B.	mivel a kérelem szerint 2024. április 7. és május 27. között Alvise Pérez állítólag kapcsolatban állt egy természetes és jogi személyek megbízásából eljáró tanácsadóval azzal a céllal, hogy adótervezési rendszerek révén gazdasági előnyökhöz jusson annak érdekében, hogy egy „portfóliót” hozzon létre az Alvise Pérez által alapított, „Se Acabó La Fiesta” elnevezésű politikai párt választási kampányának finanszírozásához szükséges források előteremtése céljából; mivel a kérelem szerint a „portfóliót” létrehozó tanácsadó állítólag 100 000 EUR előleget fizetett Alvise Péreznek az említett politikai párt számára, tekintettel az európai választásokra; mivel a felhozott tények a spanyol büntető törvénykönyv 304a. cikkének (1) bekezdése értelmében egy politikai párt illegális finanszírozása bűncselekményének, valamint a spanyol általános választási rendszerről szóló, 1985. június 19-i 5/1985. sz. sarkalatos törvény 149. cikkének (1) bekezdése értelmében választási bűncselekménynek minősülhetnek; mivel a vizsgálati eljárást a 2024. szeptember 20-i végzéssel indították meg;
C.	mivel Alvise Pérezt a 2024. júniusi európai választásokon az Európai Parlament képviselőjévé választották, ezért az állítólagos bűncselekmények idején nem volt az Európai Parlament képviselője;
D.	mivel az állítólagos bűncselekmények nem minősülnek az Európai Unió kiváltságairól és mentességeiről szóló 7. jegyzőkönyv 8. cikke értelmében vett feladatai ellátása során Alvise Pérez által kifejtett véleménynek vagy leadott szavazatnak, és az Alvise Pérez mentelmi jogának felfüggesztésére irányuló kérelem nem kapcsolódik ilyen véleményhez vagy szavazathoz;
E.	mivel az Európai Unió kiváltságairól és mentességeiről szóló 7. jegyzőkönyv 9. cikke első bekezdésének a) pontja szerint az Európai Parlament ülésszakainak ideje alatt az Európai Parlament tagjai saját tagállamuk területén az adott tagállam parlamenti képviselőire vonatkozó mentességeket élvezik;
F.	mivel a spanyol alkotmány 71. cikkének (1) és (2) bekezdése a következőképpen rendelkezik:
„(1) 	A képviselők és a szenátorok feladataik ellátása során kifejtett véleményük tekintetében sérthetetlenséget élveznek.
(2) 	A képviselőket és a szenátorokat mandátumuk ideje alatt mentelmi jog is megilleti, és csak bűncselekmény elkövetése közbeni tettenérés esetén tartóztathatók le. Az adott törvényhozási kamara előzetes engedélye nélkül nem gyanúsíthatók meg és nem vonhatók eljárás alá.”;
[bookmark: _Hlk222405989]G.	mivel az Európai Unió kiváltságairól és mentességeiről szóló 7. jegyzőkönyvben meghatározott mentelmi jog célja a Parlament és képviselői megóvása a parlamenti megbízatás teljesítése során végzett és e megbízatástól elválaszthatatlan tevékenységekkel összefüggésben velük szemben kezdeményezett bírósági eljárásoktól;
H.	mivel az Európai Parlament eljárási szabályzata 5. cikkének (2) bekezdésével összhangban a parlamenti mentelmi jog nem a képviselők személyes kiváltsága, hanem a Parlament egésze és az egyes képviselők függetlenségének biztosítéka;
I.	mivel a Parlament ebben az ügyben nem talált bizonyítékot fumus persecutionis fennállására, azaz nem tűnik úgy, hogy a bírósági eljárás mögött meghúzódó szándék Alvise Pérez európai parlamenti képviselőként folytatott politikai tevékenységének és ezáltal a Parlament függetlenségének megkárosítására irányulna;
J.	mivel a Parlament nem töltheti be bíróság szerepét, a mentelmi jog felfüggesztésére irányuló eljárásban az érintett képviselő pedig nem tekinthető vádlottnak[footnoteRef:2]; [2:  	A Törvényszék 2019. április 30-i ítélete, Briois kontra Európai Parlament, T-214/18, ECLI:EU:T:2019:266.] 

1.	úgy határoz, hogy felfüggeszti Alvise Pérez mentelmi jogát;
2.	utasítja elnökét, hogy haladéktalanul továbbítsa ezt a határozatot és az illetékes bizottság jelentését a Spanyol Királyság illetékes hatóságának és Alvise Péreznek. 

